KIRJALLINEN KYSYMYS E-3458/01 esittäjä(t): Rosa Díez González (PSE)ja Luis Berenguer Fuster (PSE) komissiolle. PK-yritykset ja luottokortit.



Virallinen lehti nro 172 E , 18/07/2002 s. 0063 - 0064



KIRJALLINEN KYSYMYS E-3458/01 esittäjä(t): Rosa Díez González (PSE)ja Luis Berenguer Fuster (PSE) komissiolle (4. tammikuuta 2002) Aihe: PK-yritykset ja luottokortit Espanjassa on viime aikoina alkanut uudelleen kiista yrittäjien ja luottokortteja myöntävien pankkien välillä, koska pankit vaativat yrittäjiltä korkeita provisioita. Tässä yhteydessä komissaarit Monti ja Solbes ovat antaneet lausuntoja alalla ilmenneiden väärinkäytösten korjaamiseksi. Väärinkäytöksiä esiintyy monissa maissa, mutta erityisesti Espanjassa, jossa provisiot ovat EU:n jäsenvaltioiden korkeimmat, keskimäärin 3,5 prosenttia. Mihin toimenpiteisiin komissio aikoo ryhtyä korjatakseen luottokortteja myöntävien pankkien virheelliset menettelyt? Mario Montin komission puolesta antama vastaus (4. helmikuuta 2002) Komissio käsittelee parhaillaan kantelua, jonka EuroCommerce (EU:n vähittäis- ja tukkukauppiaiden järjestö) on tehnyt EU:n kilpailusääntöjen nojalla maksukorttijärjestelmien toimitusmaksuista. Toimitusmaksut ovat maksukorttitapahtumien käsittelyyn osallistuvien pankkien välisiä maksuja, ja ne vaikuttavat palkkioihin, joita pankit perivät kauppiailta korttitapahtumien vastaanottamisesta. Kantelu koskee sekä rajatylittävistä että kotimaisista korttitapahtumista jäsenvaltioissa perittäviä toimitusmaksuja. Komissio tutkii ensisijaisesti rajatylittävistä korttitapahtumista perittäviä toimitusmaksuja, koska niillä on tuntuva vaikutus jäsenvaltioiden väliseen kauppaan. Mikäli tuntuvaa vaikutusta jäsenvaltioiden väliseen kauppaan ei ole, kansallisilla kilpailuviranomaisilla on valtuudet tutkia väitetyt kilpailunrajoitukset kansallisen kilpailuoikeuden mukaisesti. Ennen kuin kantelu tehtiin, kansainväliset maksukorttiorganisaatiot olivat lähettäneet komissiolle ilmoituksia kansainvälisistä toimitusmaksuistaan. Ensimmäinen tutkittava asia on Visa Internationalin ilmoitus alueen sisäisestä toimitusmaksusta, jota sovelletaan rajatylittäviin Visa-korttimaksuihin Visan EU-toiminta-alueella. Komissio lähetti Visa Internationalille lokakuussa 2000 kyseistä toimitusmaksua koskevan väitetiedoksiannon. Visan ehdotettua muutoksia tapaan, jolla alueen sisäiset toimitusmaksut määritetään, komissio julkaisi 11. elokuuta 2001 tiedonannon(1) Euroopan yhteisöjen virallisessa lehdessä. Tiedonannossa todettiin, että komissio aikoo ottaa myönteisen kannan Visan tarkistettuihin alueen sisäisiin toimitusmaksuihin. Myös kantelijalle (EuroCommerce) ilmoitettiin komission alustavasta aikomuksesta hylätä alueen sisäisistä toimitusmaksuista tehty kantelu sekä annettiin mahdollisuus tehdä huomautuksia. Komissio sai tiedonannon julkaisemisen jälkeen huomautuksia, joista yksi oli kantelijalta. Komissio tutkii huomautukset huolellisesti, jonka jälkeen se tekee lopullisen päätöksen Visa Internationalin soveltamista alueen sisäisistä toimitusmaksuista. Komissio tutkii myös muiden kansainvälisten maksukorttiorganisaatioiden rajatylittävät toimitusmaksut, minkä jälkeen komissio ottaa käsittelyyn kotimaisista toimitusmaksuista (mukaan lukien Espanjassa perittävät maksut) tehdyn kantelun. Kotimaisten korttimaksujen osalta komission on kuitenkin tarvittaessa yhteistyössä kansallisten kilpailuviranomaisten kanssa ensin määritettävä, vaikuttavatko kotimaiset toimitusmaksut jäsenvaltioiden väliseen kauppaan. (1) EYVL C 226, 11.8.2001.